**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: УВОЗ И ИЗВОЗ ОРУЖЈА И МУНИЦИЈЕ**

**Датум: 01.09.2014.**

**Бр.: 06 /14**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште *istrazivanja@parlament.rs*. Истраживања којa припрема Библиотека Народне скупштине не одражавају званични став Народне скупштине Републике Србије.**

**САДРЖАЈ**

[Увод 2](#_Toc400622866)

[Правна регулатива у вези с спољнотрговинским прометом наоружања и војне опреме у БиХ, Хрватској и Црној Гори 2](#_Toc400622867)

[Босна и Херцеговина 2](#_Toc400622868)

[Хрватска 3](#_Toc400622869)

[Црна Гора 4](#_Toc400622870)

[Правна регулатива у вези с спољнотрговинским прометом наоружања и војне опреме у Белгији, Италији и Финској 8](#_Toc400622871)

[Белгија 8](#_Toc400622872)

[Италија 9](#_Toc400622873)

[Финска 10](#_Toc400622874)

# Увод

Циљ овог закона је успостављање контроле извоза и увоза наоружања и војне опреме, пружања брокерских услуга и техничке помоћи, као и основе за контролу транспорта и транзита у вези са наоружањем и војном опремом, ради остваривања и заштите одбрамбених, безбедносних и спољнополитичких интереса држава, њихових међународних кредибилитета и обезбеђења поштовања међународних обавеза. Народној скупштини Републике Србије је 25.07.2014. достављен Предлог Закона о извозу и увозу наоружања и војне опреме којим се уређују начин и услови под којима се врши извоз и увоз наоружања и војне опреме, пружање брокерских услуга и техничке помоћи, транспорт и транзит наоружања и војне опреме, прописују поступци издавања дозволе и овлашћења надлежних органа у спровођењу овог закона. Ово истраживање пружа детаљан упоредни преглед правне регулативе из области промета наоружања и војне опреме у земљама региона (Босна и Херцеговина, Хрватска и Црна Гора) као и у Белгији, Италији и Финској.

# Правна регулатива у вези с спољнотрговинским прометом наоружања и војне опреме у БиХ, Хрватској и Црној Гори

## Босна и Херцеговина

Процедуре увоза и извоза, као и привременог увоза и извоза, транзит и поновни извоз роба регулисани су Законом о царинској политици БиХ (''Службени гласник БиХ'', бр. 57/04) и Одлуком о актуелним прописима донесеном на основу Закона о царинској политици БиХ (''Службени гласник БиХ'', број 63а/04).

Увоз и извоз оружја и војне опреме регулисан је поред наведеног Закона и Законом о увозу и извозу оружја и војне опреме (''Службени гласник БиХ'', број 5/03 и 33/03), те Уредбом о регулисању извоза, увоза, транзита и посредовања у промету оружја и војне опреме (''Службени гласник БиХ'', број 14/03);

Оружјем и војном опремом, као и њиховим резервним деловима у смислу Закона о увозу и извозу оружја и војне опреме, подразумевају се заједничке листе војне опреме обухваћене Правилима Европске уније о поступању код извоза оружја (''Службени гласник БиХ'', број 9/03).

У Прилогу број 1. Упутства о регулисању извоза, увоза, транзита и посредовања у промету оружја и војне опреме дата је, по тарифним ознакама из Царинске тарифе БиХ, листа оружја, муниције и специјалне опреме/материјала за војну употребу и припадајућих технологија, која је предмет дозволе при увозу, односно транзиту преко територије БиХ, а у Прилогу број 2. дата је листа наведене робе која је предмет дозволе при извозу из БиХ и посредовању у промету оружјем и војном опремом.

Према одредбама члана 4. Закона о увозу и извозу оружја и војне опреме сва физичка и правна лица која су укључена у увоз, извоз, транзит или посредовање у промету оружјем и војном опремом морају бити регистрована код Министарства спољне трговине и економских односа, а поступак регистрације је уређен одлуком о процедури регистрације правних и физичких лица у промету оружјем и војном опремом (''Службени гласник БиХ'', број 14/03). Напред наведене особе, сагласно члану 5. Закона о увозу и извозу оружја и војне опреме, морају имати дозволу за увоз, извоз, транзит или посредовање у промету оружјем и војном опремом, коју, сагласно Уредби о регулисању извоза,увоза, транзита и посредовања у промету оружја и војне опреме, издаје Министарство спољне трговине и економских односа, уз претходну сагласност Министарства спољних послова БиХ и Министарства одбране и мишљења Сталног комитета за војна питања. На увоз ловачких пушака које подлежу прописаној дозволи за увоз, плаћа се царина по стопи утврђеној у Царинској тарифи БиХ и такса за царинско евидентирање у износу од 1% од царинске вредности прописане чланом 12. став 2. Закона о царинској политици БиХ. У вези процедуре обављања делатности производње муниције за ловачке пушке, тј.регистрације те делатности и прописа којима је уређено то питање, ова Управа се не може изјашњавати јер та питања нису у њеној надлежности, осим што можемо указати да у погледу увоза робе за потребе производње муниције за ловачке пушке у свему морају бити испуњени, првенствено право увоза такве робе и други услови у зависности од врсте робе, намене, порекла и других околности.

## Хрватска

Закон о производњи, ремонту и промету наоружања и војне опреме (НН, бр. 63/07, 146/08, 59/12) уређује промет наоружања и војне опреме (НВО).

Промет НВО су послови трговине и пружање услуга у вези с НВО. Послови трговине односе се на набавку, продају и на набавку ради продаје. Послови пружања услуга односе се на превоз, смештај, одржавање и чување НВО.

Промет НВО у земљи могу обављати произвођачи у складу с прописима о трговини. Произвођачи минско-експлозивних средстава обављају промет овим средствима у складу с одредбама овога Закона и других закона у складу с међународним нормама и конвенцијама. Произвођачи су у обавези да воде евиденцију о стављању у промет НВО те приликом сваког стављања у промет НВО дужни су да достављају изводе из евиденције Министарству одбране и Министарству унутрашњих послова. Министарство одбране и Министарство унутрашњих послова воде евиденцију о издатим дозволама за извоз и увоз НВО намењеног Оружаним снагама, односно Министарству унутрашњих послова и најмање једном годишње извештавају Владу Републике Хрватске о извезеном и увезеном НВО за претходну годину. НВО се може ставити у промет само ако је утврђена сагласност са захтевима за НВО у складу с одредбама овога Закона и других закона и међународних уговора. Превоз НВО преко територије Републике Хрватске може се обављати преко међународних граничних прелаза, осим ако међудржавним уговором није другачије одређено. Одобрење за превоз НВО преко територије Републике Хрватске издаје Министарство унутрашњих послова уз сагласност Министарства одбране. На превоз НВО на одговарајући се начин примењују прописи о превозу оружја. Уговор о набавци НВО с иностраним добављачем, зависно од вредности НВО која се набавља, може се склопити као »OFF SET PROGRAM«. Министар одбране и министар привреде предложиће уредбу о начину и условима примене »OFF SET PROGRAMA« при склапању уговора за набавку НВО-а са иностраним добављачем.

Осигурање, заштита и развој производње, промета и ремонта НВО спроводи се у складу с овим Законом, Законом о одбрани, Законом о тајности података, Законом о експлозивним материјама и другим прописима који уређују заштиту на раду, заштиту околине и заштиту при руковању опасним материјама. Мере осигурања и заштите су обавезни да спроводе произвођачи, научно-истраживачке институције, Оружане снаге и Министарство унутрашњих послова у својим ремонтним капацитетима те остали учесници у промету НВО. Опште и посебне мере које чине целовит систем осигурања и заштите прописује министар одбране. Надзор над применом мера осигурања и заштите спроводе надлежне службе Министарства одбране и Министарства унутрашњих послова. Под тајним подацима одбране на подручју производње и промета НВО за потребе Оружаних снага, подразумевају се:

1. подаци о плановима производње НВО и њиховом остварењу,

2. подаци о програмима истраживања и развоја НВО,

3. подаци о капацитетима за производњу НВО,

4. подаци о технолошком поступку производње НВО и конструкцијској документацији,

5. подаци о увозу и извозу НВО,

6. подаци о научно-техничкој и другој сарадњи с иностраним партнером,

7. подаци о формирању, обнављању, коришћењу и просторном размештању ратних материјалних резерви за потребе производње и ремонта. Произвођачи су у обавези да организују осигурање капацитета од приступа неовлаштених особа одговарајућом физичко-техничком заштитом у складу са Законом о заштити особа и имовине.

## Црна Гора

Законом о спољној трговини наоружањем, војном опремом и робом двоструке намене (Службени лист РЦГ, бр. 7/09 од 01.07.2009) уређују се услови под којима се може вршити спољна трговина наоружањем,војном опремом и робом двоструке намене (у даљем тексту: контролисана роба), пружање услуга у вези са контролисаном робом, услови и поступак за издавање дозволе, надлежност органа, надзор над спровођењем овог закона, као и друга питања од значаја за спољну трговину контролисаном робом. Овим законом обезбеђују се услови за успостављање државне контроле у вршењу спољне трговине контролисаном робом ради остваривања и заштите одбрамбених, безбедносних и спољнополитичких интереса Црне Горе и обезбеђења поштовања међународних обавеза које је преузела Црна Гора.

Спољну трговину контролисаном робом може да врши лице које има дозволу за обављање спољне трговине контролисаном робом, издату у складу са овим законом. Лице је дужно да пре започињања спољнотрговинског посла утврди да ли предметна роба спада у категорију контролисане робе, у складу са овим законом.

На поступке који се воде у складу с овим законом примењују се одредбе закона којим се уређује општи управни поступак, уколико овим законом није другачије прописано.

Техничка помоћ регулисана је чланом 5. Закона о спољној трговини наоружањем, војном опремом и робом двоструке намене којим се забрањује промет ако је:

- намењена или се може употребити у вези с развојем, производњом, руковањем, радом, одржавањем, гомилањем, складиштењем, идентификовањем или ширењем хемијског или биолошког оружја, нуклеарног оружја или других атомских бојевих глава или је у вези с развојем, производњом, одржавањем или гомилањем пројектила погодних за лансирање тог оружја;

- намењена или се може употребити за војну крајњу намену, која се пружа у државама крајњег одредишта које се налазе под ембаргом на наоружање на основу Заједничког става или Заједничке акције који је усвојио Савет Европске уније, на основу одлуке Организације за европску безбедност и сарадњу или на основу обавезујуће резолуције Савета безбедности Уједињених нација.

Одредбе овог члана не односи се на пружање техничке помоћи у:

- државама чланицама Европске уније, Аустралији, Канади, Јапану, Новом Зеланду, Норвешкој, Швајцарској, Сједињеним Америчким Државама,

- у виду преноса информација које су опште познате или представљају основна научна истраживања,

- у усменој форми, ако се не ради о роби наведеној у националним контролним листама.

У складу с чланом 6. Закона о спољној трговини наоружањем, војном опремом и робом двоструке намене надлежни орган за доношење националних контролних листа, Влада Црне Горе (у даљем тексту Влада), на предлог министарства надлежног за послове спољне трговине (у даљем тексту Министарство), доноси и ажурира Националну контролну листу наоружања и војне опреме и Националну контролну листу робе двоструке намене, као и друге листе ради:

- хармонизације националног законодавства са законодавством Европске уније;

-спровођења санкција против одређених држава, ентитета и лица или за примену конвенција у области контроле оружја и контроле трансфера технологије;

- интереса одбране и безбедности Црне Горе;

- контролисања трговине робом која је или може бити у потпуности употребљена за развој, производњу, руковање, деловање, одржавање или друго сервисирање, гомилање, складиштење, идентификовање, тестирање или ширење хемијског или биолошког оружја, нуклеарног оружја или других атомских бојевих глава или у сврху развоја, производње, одржавања или другог сервисирања, тестирања, гомилања или ширење пројектила или других носача таквог оружја,

- контролисања трговине оружјем, муницијом или експлозивним направама и осталом робом која је направљена и намењена за војне сврхе, а која није наведена у алинеји 3 овог члана.

За извоз роба двоструке намене које нису наведене у Националној контролној листи робе двоструке намене неопходна је дозвола, уколико је према члану 7. Закона о спољној трговини наоружањем, војном опремом и робом двоструке намене:

1) извозник од стране Министарства обавештен да је роба намењена или може бити намењена, у целости или делимично, за намене које су у вези са развојем, производњом, манипулисањем, коришћењем, чувањем, детекцијом, идентификацијом или ширењем хемијског, биолошког или нуклеарног оружја или других нуклеарних експлозивних уређаја или у вези са развојем, производњом, одржавањем или складиштењем пројектила којима се такво оружје може употребити;

2) држава купац или држава одредишта под ембаргом на наоружање, у складу са одлуком донесеном путем заједничког става или заједничке мере коју је усвојио Савет Европске уније или одлуком Организације за европску безбедност и сарадњу, или под ембаргом на наоружање који је донесен на основу обавезујуће одлуке Савета безбедности Уједињених нација или је извозник од стране Министарства обавештен да су робе намењене или могу бити намењене у целости или делимично, за војну крајњу намену.

3) извозник од стране Министарства обавештен да је роба намењена или може бити намењена, у целости или делимично, за делове или компоненте војних производа који су наведени у Националној контролној листи наоружања и војне опреме, који се извозе са територије Црне Горе без дозволе прописане овим законом.

Уколико је извознику могло бити познато да је роба двоструке намене коју намерава да извози, а која није наведена у Националној контролној листи робе двоструке намене, намењена или се може употребити, у целости или делимично, за било коју од намена из става 1 овог члана, дужан је да о томе обавести Министарство, које ће одлучити да ли је за ту робу потребна дозвола за извоз. Влада може да пропише обавезу прибављања дозволе за извоз робе двоструке намене, која није наведена у Националној контролној листи робе двоструке намене, уколико извозник има основа да сумња да је роба намењена или се може употребити, у целости или делимично, за било коју од намена из става 1 овог члана. Када се утврди обавеза прибављања дозволе, у случајевима из ст. 1, 2 и 3 овог члана, за извоз роба које нису наведене у Националној контролној листи робе двоструке намене, Министарство ће, по потреби, обавестити друге државе и Комисију Европске уније. Министарство ће обавестити царинске и друге надлежне органе, уколико од стране других држава буде обавештено о усвајању или ажурирању њихових прописа, у смислу става 3 овог члана.

За брокерске активности које се врше у вези наоружања и војне опреме, наведене у Националној контролној листи наоружања и војне опреме и наоружања и војне опреме који се налазе у другој држави или економској територији и за које није спроведен поступак царињења увоза, а који треба да се извозе у трећу државу, потребна је дозвола.

Дозвола је потребна и за брокерске активности и регулисана је чланом 8. Закона о спољној трговини наоружањем, војном опремом и робом двоструке намене:

- у вези са робом двоструке намене која је наведена у посебном делу Националне контролне листе робе двоструке намене, или

- ако брокера обавесте надлежни органи Црне Горе да је роба намењена или се може употребити, у целости или делимично за било коју од намена из члана 8. став 1. овог закона.

Спољну трговину контролисаном робом може да врши лице које је уписано у Регистар лица за обављање спољне трговине контролисаном робом (у даљем тексту: Регистар).

Регистар води Министарство. Упис у Регистар врши се на основу писаног захтева лица.

Уз захтев подносилац је дужан да достави:

1) Извод из Централног регистра Привредног суда о регистрованој делатности;

2) Назив банке чији је депонент, потврду банке да није у блокади последњих шест месеци и копију картона депонованих потписа;

3) Доказ од надлежног органа да није у процесу покретања стечајног поступка;

4) Уверење надлежних органа да нема неизмирених обавеза по основу плаћања царина и пореза;

5) Податке о броју и структури запослених;

6) Изјаву којом се обавезује да ће Министарству и надлежним органима омогућити и помоћи у надзору над пословањем у области промета контролисане робе, као и контроли смештајног простора и превозних средстава,

7) Писану сагласност о прихватању безбедносне провере.

Министарство по службеној дужности прибавља доказ надлежног органа да подносилац захтева није осуђиван или да против њега није покренут поступак за кривична дела против уставног уређења и безбедности Црне Горе, против човечности и других добара заштићених међународним правом, против живота и тела, имовине, као и за друга кривична дела са елементима насиља, користољубља или ниских побуда. О упису у Регистар Министарство доноси решење. Решење о упису у Регистар важи пет година. Лице уписано у Регистар дужно је да писаним путем достави све промене података на основу којих је уписано у Регистар, у року од 15 дана од дана настанка промене. Министарство ће решењем одбити захтев за упис у Регистар, ако подносилац захтева не испуњава прописане услове. Образац захтева, образац и начин вођења Регистра прописује Министарство.

# Правна регулатива у вези с спољнотрговинским прометом наоружања и војне опреме у Белгији, Италији и Финској

## Белгија

Закон о увозу, извозу, транзиту и спречавању противправнe трговине, оружјем, муницијом и опремом од 5. августа 1991. посебно је користан за војну употребу или за одржавање реда, а уз то се односи на технологије које представљају основ за увоз наоружања и војне опреме у белгијском законодавству. Овај Закон је првобитно објављен у Moniteur Belge од 10. септембра 1991. Закони од 25. марта 2003. и 26. марта 2003. модификовали су овај закон. Најважније извршне мере садржане су у Краљевском указу од 8. марта 1993, Краљевском декрету од 2. априла 2003. и Краљевском указу од 16. маја 2003. Сви ови текстови (осим Краљевског указа од 8. марта 1993), заједно са анексом Краљевског декрета од 2. априла 2003, објављени су у Moniteur Belge од 7. јула 2003. (стр. 36095-36121). Краљевски декрет од 8. марта 1993. је објављен у Moniteur Belge 6. априла 1993. али постоји и други посебан закон само за увоз.

У складу са овим законом, дефиниције "увоза", "извоза" и "транзита" су оне које су прописане белгијским царинским прописима и другим актима царинских служби. Појмови "оружје, муниција и опрема за војну употребу или јавно одржавање реда, као и уз њу сродне технологије" су дефинисани и прецизирани на листи утврђеној Краљевским декретом начињеним након разматрања у Савету министара. Ова листа чини анекс Краљевском декрету од 2. априла 2003.

Основни закон од 5. августа 1991. садржи два сета правила: правила која регулишу увоз, извоз и транзит наоружања и опреме, као и правила за борбу против незаконите трговине оружјем. Овај закон садржи штавише и неколико општих правила.

Краљевски декрет, након разматрања у Савету министара, утврђује листу наоружања, муниције и опреме, за које је увоз, извоз и транзит забрањен. Систем лиценци је исти за оружје, муницију и војну опрему којој се дозвољава увоз, извоз и транзит. Закон утврђује којој земљи су одбијени захтеви за извоз или транзит (на пример, у земљама у којима се крше људска права). Влада има право у посебним околностима да обустави ваљаност издатих дозвола, или чак да их повуче. Повреде ових правила су санкционисане актуелним прописима. Максимална казна затвора је, међутим ограничен на 5 година а новчана казна до 1 милион белгијских франака (или 25.000 евра). Давање лиценце може такође да се одбије као облик санкције.

Финансијско осигурање институције може бити укључено само у увозне трансакције, под условом да фирма увозник добије важећу лиценцу. Свака особа која легално увози војну опрему, или било ко у њеном окружењу, дужана је да обавести власти, у већини случајева на њихов захтев, и да им омогући увид у сваки документ за који они мисле да је то неопходно. Влада доставља једном годишње извештај Савезном парламенту о примени овог закона, а који садржи информације о подацима белгијског увоза.

Анексом Краљевског указа од 2. априла 2003. утврђено је шта треба да се схвати као оружје, муниција и опрема, посебно корисни за војну употребу или за јавно одржавање реда, као и технологије са њима у вези.

Краљевским указом од 16. маја 2003. регулише се давање дозволе за трговање оружјем, муницијом и опремом, посебно корисне за војну употребу или за јавно одржавање реда, као и технологија са њима у вези. Он детаљно описује поступак за добијање лиценце. Критеријуми ЕУ кодекса понашања који се односи на извоз оружја морају да се поштују. Савезно министарство за економске послове сходно томе издаје лиценце потребне за увоз војне опреме и наоружања за белгијске оружане снаге.

## Италија

Контрола над извозом, увозом и транзитом оружја и материјала регулисана је Законом бр. 185/1990 (недавно измењеним Законом бр. 148/2003, затим ратификовањем споразума од 27. јула 2000. између Француске, Немачке, Италије, Шпаније, Шведске и Велике Британије о реструктурирању европске одбрамбене индустрије). Овај закон предвиђа да дозвола за извоз, увоз и транзит оружја и војне опреме мора да буде у складу са италијанском спољном и одбрамбеном политиком, као и да подлеже одобрењу и контроли од стране владе.

Увоз биолошког, хемијског и нуклеарног оружја је забрањен.

Стални или привремени увоз материјала за оружје је забрањен, уз неколико изузетака, укључујући увоз директно од стране владе или у њено име за наоружање и опрему у војне и полицијске сврхе и увоз по добијању законског овлашћења.

Странке регистроване као посебна предузећа за увоз оружја морају да обавесте министра спољних послова и министра одбране о почетку уговорних преговора. Министар спољних послова, на основу споразума са министром одбране, може наредити да преговори буду суспендовани, или их може ограничити или наметнути специјалне услове у року од 60 дана од дана пријема обавештења. У случају преговора између земаља које припадају НАТО и ЕУ, обавештење мора бити достављено Министарству одбране које у року од 30 дана може да наметне услове или ограничења. За увоз оружја и материјала за оружје, захтев за одобрење мора бити достављен Министарству иностраних послова које ће обавестити Министарство спољне трговине. Овлашћење за стални или привремени увоз се издаје од стране министра спољних послова који делује заједно са министром финансија. У случају да је захтев одбијен, разлози морају бити образложени. Глобални пројекат дозволе је такође покренут као нови облик дозволе за компаније које послују у области извоза, увоза или транзита наоружања и материјала за наоружање у оквиру међувладине сарадње или на основу споразума о индустријским истраживањима и развоју производних програма које је Италија закључила са компанијама из земаља чланица Европска унија и НАТО.

## Финска

Термини у вези с увозом и извозом наоружања и војне опреме су одређени на следећи начин:

- увоз означава транспорт у Финску из других земаља осим држава чланица ЕУ;

- извоз значи превоз од Финске до других држава ван ЕУ земаља ;

- транзит значи превоз од једне ЕУ у другу државу чланицу.

Следеће активности су регулисане посебним дозволама:

1) Пренос и увоз у Финску, пренос и извоз из Финске, транзит за комерцијалне сврхе, као и трговину, стицање, држање и производњу оружја, компоненте ватреног оружја, муниције и посебно опасних пројектила;

2) Ремонт и конверзија ватреног оружја и компоненти ватреног оружја;

3) Коришћење на стрелишту у комерцијалне сврхе;

4) Обука за употребу ватреног оружја у комерцијалне сврхе.

Лиценца или дозвола за активности из става 1 може се одобрити ако постоји прихватљив разлог за давање лиценце или дозволе, а одбити ако нема разлога или се сумња на злоупотребу дозволе.

Министарство доноси и одузима претходну сагласност за пренос оружја, и посебно опасних пројектила у Финској за комерцијалне сврхе. Претходна сагласност за транспорт може се одобрити трговцима ватреног оружја који имају право да тргују ватреним оружјем и посебно опасним пројектилима. Давање претходне сагласности такође захтева да транспорт неће изазвати опасност за одржавање јавног реда и безбедности грађана. Орган који даје претходну сагласност може да тражи да се назначи име крајњег корисника сертификата.

У Финској Министарство доноси и одузима дозволу за увоз оружја и посебно опасних пројектила за комерцијалне сврхе. Носилац комерцијалне увозне дозволе доставља Управи царина потврду у којој се наводи да ли су ватрено оружје и муниција који се увозе испитани како би се заштитили крајњи корисници. Министарство издаје дозволе на период од највише три године.

Комерцијална дозвола за увоз за гасне спрејеве истећи ће ако трговинска дозвола за рад истекне или је одузета. Орган за лиценцирање ће одузети дозволу на одређено време за гасне спрејеве ако према обавештењу издатом од стране власти у земљи дестинације постоје препреке за трансфер, извоз или транзит, или ако постоје спољнополитичке или безбедносне препреке томе. Лиценца ће такође бити опозвана ако услови за пренос више нису безбедни. Орган за лиценцирање и давање комерцијалних сагласности може опозвати комерцијалну сагласност за гасне спрејеве ако увоз може да проузрокује опасност за одржавање јавног реда и безбедности. Одредбе Закона о извозу и транзиту опасних средстава и одредбе донете на основу њега ће се поштовати у преносу, извозу и транзиту ватреног оружја и посебно опасних пројектила.

Услов је да је сврха трансфера или увоза учествовање у лову или стрељачком такмичењу који се организују у Норвешкој, Шведској, Исланду, Данској или Финској. Дозвола даје право имаоцу да пренесе средства и врати их у Шведску или Данску. Европска дозвола за ватрено оружје даје имаоцу право да поседује ватрено оружје или компоненте за оружје при пролазу кроз друге земље. Међутим, она важи за период од највише пет година од датума када је одобрена.

Власник европске дозволе може пренети и увозити у Финску оружје, ватрено оружје које је погодно за употребу у стрељачким такмичењима, као и оружја која су погодна за употребу у лову. Носилац ватреног оружја треба да има у поседу писмени позив, или други поуздан доказ наводећи да је неопходно премештање или увоз како би учествовао у такмичењу у лову или стрљаштву. Приватна дозвола може се одобрити свакоме ко има право да поседује ватрено оружје, оружје или посебно опасни пројектил. Давање претходне сагласности такође захтева да пренос није такав да би се њиме могла изазвати опасност за одржавање јавног реда и безбедности. Међутим, она се даје за максимални период од једне године.Трансфер од Финске подлеже ауторизацији. Осим ако није другачије предвиђено, пренос оружја и посебно опасних пројектила из Финске за приватне сврхе захтева да преносилац има у Финској лиценцу за њихов трансфер.

***Извори информација***

Зaкон о оружју РЦГ ( Службени лист Републике Црне Горе, бр. 49/2004). http://www.sluzbenilist.me/PravniAktDetalji.aspx?tag={E57B9DF6-EDDC-4813-938F-D993C8719890}

Закон о оружју Републике Хрватске (NN  [63/07](http://narodne-novine.nn.hr/clanci/sluzbeni/2007_06_63_1959.html), [146/08](http://narodne-novine.nn.hr/clanci/sluzbeni/2008_12_146_4041.html), [59/12](http://narodne-novine.nn.hr/clanci/sluzbeni/2012_05_59_1459.html)). http://www.mup.hr/178396.aspx

Закон о царинској политици БиХ (''Службени гласник БиХ'', бр. 57/04). http://www.komorars.ba/pkrs/upload/docs/page/94/1.%20Zakon%20o%20carinskoj%20politici%20BiH%20%28Sl.gl.%20BiH,%20br.%2057-04%29.pdf

**Council Directive 91/477/EEC of 18 June 1991 on control of the acquisition and possession of weapons. http://eurlex.europa.eu/legalcontent/en/ALL/;ELX\_SESSIONID=J6TjJLcQJ26y2PR0lfhtspf5wCfQDJp3ylvL2q1lW1QMQXmZGyT6!-1003375468?uri=CELEX:31991L0477**

The Global Reported Arms Trade. http://www.un-register.org/HeavyWeapons/Index.aspx

UK Government. [Department for Business, Innovation & Skills](https://www.gov.uk/government/organisations/department-for-business-innovation-skills). Guidance Firearms and export control forms. <https://www.gov.uk/firearms-and-export-control-forms>

GunPolicy.org: Web source for published evidence on armed violence, firearm law and gun control. [www.gunpolicy.org/firearms/region/italy](http://www.gunpolicy.org/firearms/region/italy); [www.gunpolicy.org/en/firearms/region/finland](http://www.gunpolicy.org/en/firearms/region/finland)

Истраживање урадио:

 Зоран Манојловић

 млађи саветник-истраживач